
R A P O R T

asupra propunerii legislative pentru modificarea şi completarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 95 din 11 februarie 2009 cu dezbaterea pe fond în procedură obişnuită a propunerii legislative pentru modificarea şi completarea Legii nr. 309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.889/28.07.2008)
· avizul negativ al Comisiei juridice, de disciplină şi imunităţi (nr.31/191/25.02.2009)
· avizul negativ al Comisiei pentru apărare, ordine publică şi siguranţă naţională (nr.32/94/25.02.2009).
 Propunerea legislativă are ca obiect de reglementare extinderea prevederilor Legii nr.309/2002, care instituie drepturi reparatorii doar pentru persoanele care au efectuat stagiul militar în cadrul Direcţiei Generale a Serviciului Muncii, şi asupra persoanelor care au efectuat stagiul militar în cadrul unităţilor de muncă aflate în subordinea unor ministere, în principal Ministerul Forţelor Armate, fapt pentru care iniţiatorii vizează şi modificarea titlului legii.
Comisia propune Plenului Camerei Deputaţilor respingerea  iniţiativei legislative din următoarele considerente:

· prevederile Legii nr.309/2002 vizează acordarea unor drepturi specifice cu titlul de măsuri reparatorii, în exclusivitate, acelei categorii de persoane care, în perioada 1950-1961, au fost considerate “tineri prisos de contingent” şi au efectuat stagiul militar prin muncă prestată în cadrul detaşamentelor de muncă ale Serviciului Muncii, pe criterii de selectare şi în condiţii de muncă discriminatorii şi înjositoare. Legiuitorul a acordat unele drepturi persoanelor respective ca o recompensă, atât materială, cât şi morală, pentru condiţiile în care acestea au fost obligate să-şi efectueze stagiul militar. Direcţia Generală a Serviciului Muncii a fost organizată în baza unor principii proprii de funcţionare, în subordinea Ministerului Construcţiilor şi nu a Ministerului Apărării Naţionale.

Deosebirea esenţială dintre persoanele care au efectuat stagiul militar în cadrul DGSM şi cele care l-au efectuat în unităţile militare este dată de statutul fiecărei categorii şi nu de activitatea în sine, desfăşurată în perioada respectivă. Cei care au făcut parte din a doua categorie, au purtat uniforme militare, făcând parte din unităţi militare, au îndeplinit planul pregătirii de luptă, au depus jurământul şi şi-au satisfăcut serviciul militar conform Constituţiei din acea vreme. 

Înaintările în grad în cadrul DGSM erau aprobate de directorul instituţiei, acestea nefiind recunoscute de Ministerul Forţelor Armate, în timp ce militarii în termen erau avansaţi în grad, conform reglementărilor în vigoare la acea dată.

· aplicarea prevederilor Legii nr.309/2002 şi persoanelor care şi-au efectuat stagiul militar obligatoriu în unităţi militare doar în perioada 1950-1961 ar conduce la un tratament discriminatoriu atât în rândul militarilor care au fost încadraţi în structuri cu misiuni de luptă şi instrucţie, cât şi în cazul celor care executau şi lucrări în economia naţională până în anul 1990. Lărgirea ariei beneficiarilor legii invocate ar extinde măsurile reparatorii pentru toate persoanele care au efectuat serviciul militar obligatoriu, o îndatorire fundamentală, cu suportarea privaţiunilor specifice serviciului militar obligatoriu din acea vreme, şi care nu presupune o reparaţie. 
· extinderea prevederilor legii şi asupra altor categorii de beneficiari determină influenţe financiare care, în conformitate cu dispoziţiile art.15 din Legea nr.500/2002 privind finanţele publice şi cu cele ale art.138 alin.(5) din Constituţia României, trebuie prevăzute de către iniţiator prin identificarea surselor de finanţare, ceea ce nu s-a întâmplat. În urma unei analize estimative efectuată de Ministerul Apărării Naţionale, numărul beneficiarilor s-ar ridica la 800.000, ceea ce ar implica un efort financiar de cel puţin 120 milioane lei (1.200 miliarde lei vechi) pe an, luându-se în calcul la stabilirea indemnizaţiei lunare doar o medie de 6 luni de stagiu militar, efort financiar care nu poate fi suportat de către bugetul de stat consolidat.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 10 martie 2009 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale:
- d-l Marius Lazăr – Secretar de Stat
- d-na Georgeta Jugănaru – director.
La dezbateri a fost invitat şi iniţiatorul, respectiv domnul senator Tiberiu Aurelian Prodan, care însă nu a fost prezent.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 17 voturi pentru şi o abţinere.
Propunerea legislativă a fost  respinsă de Senat în şedinţa din 4 februarie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

SECRETAR,


Victor Paul Dobre



Kerekes Karoly

Şef serviciu, 

Consilier Elena MESAROŞ






Întocmit,

Expert Monica Rallu CURTA

